Cissé nekter å bli med på treningsleir
Nå har senegaleseren bestemt seg for at han ikke kommer til å delta på klubbens nært forestående treningsleir i Portugal, ifølge BBC. Årsaken er at klubbens drakter kommende sesong skal prydes med reklame for kredittselskapet Wonga. Cissé, som er troende muslim, har vist misnøye med klubbens sponsorvalg og hevdet at det strider mot hans tro å reklamere for et slikt selskap. Representanter for spillerforeningen har vært i møter med Newcastle de siste dagene, uten å finne en løsning. Angriperen har sagt at han kan spille med en reklamefri drakt, eller en drakt hvor han isteden reklamerer for et veldedig formål.
Newcastle-angriper Papiss Cissé fortsetter sin protest mot lagets draktsponsor.